Ek stel uit en uit - www.bybelkennis.co.za
The difference between the almost right word and the right word is the difference between the lightning bug (die Amerikaanse woord vir 'n vuurvliegie) and the lightning – Mark Twain.
Dit is 'n baie algemene probleem – ook by gelowiges. Die Bybel gee goeie raad om op te hou uitstel.
Hou op verskonings maak. Die lui mens sê: "Daar is 'n leeu daarbuite! Ek kan doodgemaak word as ek dit buite waag (Spreuke 22:13). Waarvoor maak jy verskoning? Wat gaan jy binnekort doen? Die algemeenste verskoning is: "As dinge eers weer na normaal terugkeer, sal ek …" Dinge keer nooit na normaal terug nie. Doen wat belangrik is … nou.
Begin vandag. Moenie roem oor wat jy môre verwag nie; jy weet nie wat die dag sal oplewer nie (Spreuke 27:1). Nie volgende week nie, nie môre nie – vandag.
Werk volgens 'n skedule. Alles wat 'n verstandige mens doen, word met kennis gedoen; wie nie wysheid het nie, begaan een dwaasheid na die ander (Spreuke 13:16). As jy nie beplan nie, beplan jy om te misluk. Jy moet tyd reserveer vir dinge wat jy moet doen. Skryf dit in jou dagboek. As dit 'n baie groot taak is, verdeel dit in hanteerbare gedeeltes.
Hanteer jou vrese. Ons erken nie dat ons soms bang is nie, want dit is dan kwansuis 'n teken van swakheid. Net dwase is nie bang nie. Moed beteken nie dat jy nie bang is nie, maar dat jy, ten spyte van jou vrese, vorentoe beweeg. Die Bybel maak dit duidelik dat ons met Christus se hulp alles kan bemeester.
Fokus op wat jy wen en nie op jou pyn nie. Daar is min dinge in die lewe wat maklik is. Jy moet deurdruk ten spyte van frustrasie en pyn. Konsentreer op hoe goed jy gaan voel as jy die taak afgehandel het. Laat ons dan nie moeg word om goed te doen nie, want as ons nie verslap nie, sal ons op die bestemde tyd ook die oes insamel (Galasiërs 6:9)
Jesus belowe nooit vir sy kinders 'n gemaklike lewe nie. Daar sal opoffering en toewyding wees. Daar wag egter ook 'n groot beloning as ons doen dit waarvoor Hy ons geroep het.
Moenie vra nie: "Waarvoor is ek lus om te doen?" Vra: "Wat wil God hê, moet ek doen?" Dit geld vir my gesin, my persoonlike lewe en my werk.